Hage klim onder Swapo-lede in - Regering - Republikein
Tuesday, August 11th, 16:01:51
Hage klim onder Swapo-lede in
17 July 2020 | Regering
Denver Kisting – Pres. Hage Geingob het gisteroggend (16 Julie) aan Swapo-LP's gesê diegene wat nie hul kant bring nie, sal herroep word.
Hy het lede daaraan herinner hulle het dit tot in die Nasionale Vergadering (NV) gemaak danksy verlede jaar se Swapo-kieskollege. "Dus is 'n setel aan jou toegeken in die NV van die partylys – geskoei op die persentasie van setels wat in die verkiesing verower is."
Hiervolgens het onder meer Swapo 63, Popular Democratic Movement (PDM) 16, Landless People's Movement (LPM) 5, National Unity Democratic Organisation 2 setels bekom. "Met hierdie uitslae in gedagte moet 'n mens die vraag vra hoe kan mense wat met 'n ekstra 30 setels lei deur ander beheer word?"
Terwyl Swapo van binne en buite aangeval word, moet LP's deurgaans waaksaam bly, sê Geingob.
Dit is nie Swapo-LP's se werk om in die NV in persoonlike geskille betrokke te word nie, sê hy. "Julle moet die toon aangee en die agenda stel en nie ander toelaat om dit te doen nie! Moenie vergeet die mense en Swapo kyk vir julle nie, en sou julle versuim om jul pligte doeltreffend uit te voer, kan julle herroep word in belang van die land en die Swapo-party. Dit is hoe hierdie stelsel werk."
Sodra daar op kabinetsvlak oor 'n kwessie beraadslaag en 'n besluit geneem is, moet Swapo-lede as 'n verenigde front in die NV saamstaan, het hy gemaan.
Sou 'n lid nie met die besluit vereenselwig wil word nie, is die enigste alternatief om te bedank, sê Geingob.
Hy het voorts gesê hy het die laaste aantal weke nougeset die parlementêre gebeure op nasionale televisie gevolg.
Volgens hom is hy diep teleurgesteld oor hoe Swapo-LP's toegelaat het dat die opposisie die voortou neem.
Dit kan maklik voorkom asof die opposisie in beheer is, sê hy. "Julle moet besef 'n meerderheidsverteenwoordiging is nie doeltreffend nie as jy nie daardie meerderheid laat tel nie. Daarom moet julle nie die indruk wek asof julle verslaan is nie deur politieke pawiljoenstaanders toe te laat om debatte te oorheers nie."
Indien Swapo-LP's nie hul man staan nie, sal onsmaaklike oomblikke hoogty vier, soos toe stigterspres. Sam Nujoma, onlangs in die parlement onder beledigings deurgeloop het, sê Geingob.
Hy sê: "Dit is inderdaad 'n interessante tyd om 'n politikus te wees. Dit is beide opwindend en uitdagend. Opwindend omdat die Namibiese demokrasie waarlik volwasse geword het – gekenmerk deur die toetrede van 'n nuwe dinamiese en lewende politieke menigte."
Syns insiens maak lede uit die jeugvleuel reeds 'n impak in die NV, sê Geingob.
Die nuwe normaal, wat onder meer die dra van gesigmaskers insluit, dra by tot die uitdagings, meen hy. - [email protected]